Det årlige Aalborg MTB Marathon skaber flere trafikpropper, når nogle af hovedvejene i Aalborg må lukkes af, og er til stor gene for aalborgenserne. Men til gengæld er det en populær aktivitet for tilrejsende udlændinge. Ud af de 2300 deltagende cykelryttere er mere end 300 af dem fra udlandet. Her er den største gruppe nordmænd, som tæller mere end 200 deltagende ryttere. - Der er sne i Norge, og deres spor er ikke rigtig åbnet endnu. Så mange af dem bruger det her løb som en opvarmning til sæsonen. Mange kommer ned med deres familier, så man laver simpelthen en udflugt ud af det, og det er rigtig fint. Også for Aalborg i det hele taget, siger Palle Skovmand Fogh, formand for DGI Nordjylland, der arrangerer løbet. - Det er rigtig dejligt, at der kommer mange nordmænd, og i det hele taget at der kommer 300 udlændinge fra mange forskellige landet. Det er med til at give løbet kolorit, så det ikke kun er for danskerne. Løbet startede på Teglgårds Plads i Aalborg, hvor målområdet også var placeret. Rytterne, der deltog, kunne vælge mellem tre forskellige ruter på henholdsvis 31, 55 og 100 kilometer. På ruterne kom cykelrytterne forbi flere naturskønne omgivelser som Signalbakken, Drastrup Grusgrav og Kongshøj nær Gistrup. - Løbet er god branding, for Aalborg er altid værd at besøge. De fleste er her ikke kun for at køre et løb - de bruger også tiden på at overnatte, så det er en god turistattraktion, siger Palle Skovmand Fogh. Løbet er primært rettet mod motionister, men der deltager typisk også ryttere fra eliten.

Opsummering:
Aalborg MTB Marathon trak lørdag mere end 2300 mountainbike-ryttere til byen. Omkring 200 af dem er nordmænd - og de er vilde med det nordjyske løb.